-----------------------------------------------------------------------
  1. ปัจจัยความเสี่ยง

  -----------------------------------------------------------------------

ความเสี่ยงจากการดำเนินธุรกิจ

1.  ความเสี่ยงจากการพึ่งพิงผลิตภัณฑ์ชนิดเดียว

ปัจจุบัน บริษัทมีรายได้จากการจำหน่ายเครื่องเล่นปาเป้าอิเล็คทรอนิคส์ เป็นหลัก
ซึ่งคิดเป็นประมาณร้อยละ 82 ของรายได้จากการขาย
ดังนั้นจึงอาจพิจารณาได้ว่าบริษัทพึ่งพิงผลิตภัณฑ์เพียงชนิดเดียว
หากความนิยมของสินค้าเปลี่ยนแปลงไป อาจมีผลกระทบต่อรายได้ของบริษัทอย่างมีนัยสำคัญ

บริษัทได้ตระหนักถึงความเสี่ยงดังกล่าว จึงได้มีการพัฒนาผลิตภัณฑ์ใหม่ๆ ภายใต้ตราสินค้า
“Medalist” เนื่องจากเป็นตราสินค้าที่ลูกค้ามีความนิยมและคุ้นเคยดีอยู่แล้ว
ทำให้ง่ายต่อการทำกิจกรรมทางการตลาด โดยปัจจุบัน บริษัทได้ผลิตโต๊ะพูล
และโต๊ะฟุตบอลภายใต้ตราสินค้าของตนเอง มีลูกค้าภายในประเทศและต่างประเทศให้ความสนใจ
ดังนั้นบริษัทจึงมีผลิตภัณฑ์ใหม่ๆ ภายใต้ตราสินค้าของบริษัทเพิ่มจากเดิม
ซึ่งจะช่วยลดความเสี่ยงของบริษัทจากการพึ่งพิงผลิตภัณฑ์เพียงชนิดเดียวลงได้

2.  ความเสี่ยงจากการพึ่งพิงผู้ถือหุ้นใหญ่ และอาจจะเกิดความขัดแย้งทางผลประโยชน์กับบริษัทฯ
    ในอนาคต

MMC ซึ่งเป็นผู้ถือหุ้นรายใหญ่ของบริษัท คิดเป็นร้อยละ 18.28 ของทุนชำระแล้ว
เป็นบริษัทที่ประกอบธุรกิจผลิตและจำหน่ายเครื่องเล่นปาเป้าอิเลคทรอนิคส์เช่นกัน
ดังนั้นการประกอบธุรกิจที่คล้ายคลึงกันดังกล่าว
อาจก่อให้เกิดความขัดแย้งทางผลประโยชน์และความเสี่ยงในการประกอบธุรกิจแข่งขันกับบริษัท
อย่างไรก็ตาม บริษัทได้จัดทำสัญญาระหว่างผู้ถือหุ้น (Shareholder Agreement) กับ MMC
ซึ่งกำหนดห้ามผู้ถือหุ้นดำเนินธุรกิจที่เป็นการแข่งขันกับบริษัทในพื้นที่ที่กำหนดตลอดระยะเวลาที่สัญญามีผลบังคับใช้และต่อเนื่องไปอีก
6 ปีหากมีการยกเลิกสัญญาระหว่างผู้ถือหุ้น

นอกจากนี้ บริษัทได้จัดทำสัญญาซื้อตราสินค้า กับ MMC
ซึ่งทำให้บริษัทได้รับสิทธิแต่เพียงผู้เดียวในการจำหน่ายเครื่องเล่นอิเลคทรอนิคส์ภายใต้ตราสินค้า
"Medalist" ในพื้นที่ที่บริษัทได้รับสิทธิ ดังนั้น MMC
จะไม่สามารถจำหน่ายเครื่องเล่นปาเป้าอิเลคทรอนิคส์โดยใช้ตราสินค้า "Medalist"
ในพื้นที่ที่บริษัทได้รับสิทธิตลอดไป
ยกเว้นเป็นการจำหน่ายผลิตภัณฑ์ในฐานะตัวแทนจำหน่ายสินค้าหรือลูกค้ารายหนึ่งของบริษัทเท่านั้น
ดังนั้นการจัดทำสัญญาดังกล่าวทั้ง 2 ฉบับ
จะช่วยลดผลกระทบจากความขัดแย้งทางผลประโยชน์ในการประกอบธุรกิจแข่งขันกันได้ในระดับหนึ่ง

3.  ความเสี่ยงจากการพึ่งพิงลูกค้าน้อยราย

จากการที่บริษัทได้ทำสัญญาซื้อตราสินค้า “Medalist” จาก MMC
เพื่อรับสิทธิแต่เพียงผู้เดียวในการจำหน่ายเครื่องเล่นปาเป้าอิเล็คทรอนิคส์ให้แก่ลูกค้าได้โดยตรงในพื้นที่ทั่วโลกยกเว้นเพียงประเทศต่างๆ
ในทวีปอเมริกา ทำให้ในปี 2550
บริษัทมีรายได้จากการจำหน่ายสินค้าให้แก่ลูกค้าในสัดส่วนที่เกินกว่าร้อยละ 30 คือ กลุ่ม MMC
โดยมีสัดส่วนร้อยละ 61 ซึ่งแสดงให้เห็นว่า บริษัทมีความเสี่ยงจากการพึ่งพิงลูกค้ารายใหญ่
หากบริษัทสูญเสียลูกค้ารายดังกล่าวไป อาจมีผลกระทบต่อผลประกอบการของบริษัทอย่างมีนัยสำคัญ

อย่างไรก็ตาม บริษัทมีความเชื่อมั่นว่า ด้วยความสัมพันธ์ที่ดีระหว่างกันกับ MMC
บริษัทจะสามารถความคุมความเสี่ยงดังกล่าวได้ เนื่องจาก MMC
เป็นลูกค้าที่ดีของบริษัทมาโดยตลอดตั้งแต่ปี 2545 อีกทั้ง ณ ปัจจุบัน ยังมีสถานะเป็นผู้ถือหุ้น
และมีตัวแทนเข้าดำรงตำแหน่งกรรมการของบริษัท
ซึ่งมีนโยบายร่วมกันที่จะพัฒนาและร่วมบริหารให้บริษัทเติบโตอย่างมั่นคง นอกจากนี้
บริษัทมีนโยบายส่งเสริมการทำกิจกรรมด้านการตลาดเพิ่มขึ้นเพื่อเพิ่มและขยายช่องทางการจำหน่ายสินค้าของบริษัท
โดยปัจจุบันได้ขยายตลาดไปยังประเทศต่างๆ ซึ่งจะส่งผลให้บริษัทมีลูกค้ารายใหม่ๆ เพิ่มขึ้น
และทำให้สัดส่วนการพึ่งพิงรายได้จาก MMC ลดลง

4.  ความเสี่ยงของลักษณะตัวสินค้าที่ขึ้นอยู่กับกระแสความนิยม
    และภาวะเศรษฐกิจของประเทศผู้ซื้อสินค้า

บริษัทมีรายได้หลักจากการการจำหน่ายเครื่องเล่นปาเป้าอิเลคทรอนิคส์ โต๊ะพูล โต๊ะฟุตบอล
โดยส่วนใหญ่เป็นการจำหน่ายให้กับตลาดต่างประเทศ ปัจจุบันบริษัทได้ทำการพัฒนาตลาดใหม่
เพื่อทำให้กระแสความนิยมแผ่กระจายไปยังประเทศต่างๆ เพิ่มมากขึ้น ทั้งนี้
สินค้าประเภทนี้จะเติบโตตามกระแสความนิยมของสังคมในขณะเวลาใดเวลาหนึ่ง
หากประชาชนในประเทศเหล่านี้เปลี่ยนแปลงกระแสความนิยม
บริษัทก็อาจได้รับผลกระทบทางรายได้จากการลดลงของยอดขายสินค้า อย่างไรก็ตาม
กระแสความนิยมในแต่ละภูมิภาคและแต่ละประเทศจะเกิดขึ้นในเวลาที่ไม่พร้อมกัน
หากขณะเวลาใดเวลาหนึ่ง กระแสนิยมของประเทศหนึ่งลดลง กระแสความนิยมในประเทศอื่นๆ
ก็อาจกำลังอยู่ในภาวะความนิยมสูงสุด หรืออยู่ในช่วงเริ่มต้นของความนิยม
ซึ่งผู้บริหารของบริษัทเข้าใจลักษณะพฤติกรรมของผู้บริโภคดังกล่าวเป็นอย่างดี
และได้มีการวางแผนการพัฒนาด้านการตลาดไปยังประเทศต่างๆ ทั่วโลก
เพื่อรองรับการเปลี่ยนแปลงที่จะเกิดขึ้นดังกล่าว
และช่วยลดผลกระทบของความผันผวนของรายได้ของบริษัท

นอกจากนี้ อาจพิจารณาได้ว่าการบริโภคสินค้าดังกล่าวมีความสัมพันธ์กับรายได้ของประชากร
และภาวะเศรษฐกิจของประเทศในขณะนั้นๆ ด้วย
ดังจะเห็นได้ว่าส่วนใหญ่สินค้าของบริษัทจะจำหน่ายไปยังประเทศที่มีฐานะทางเศรษฐกิจดี
ประชากรมีรายได้ค่อนข้างสูงพอที่จะสามารถหาความบันเทิงหรือการพักผ่อนหย่อนใจกับเครื่องเล่นเหล่านี้ได้

5.  ความเสี่ยงจากการลดมูลค่าของเงินลงทุนในธุรกิจโรงแรม

บริษัทมีการลงทุนในหุ้นของบริษัท ภูเก็ต เพนนินซูลา จำกัด (ภูเก็ต เพนนินซูลา) เมื่อวันที่ 20
ธันวาคม 2549 โดยใช้เงินทุนหมุนเวียนจากผลการดำเนินการของบริษัท
ซึ่งการลงทุนดังกล่าวเป็นการซื้อหุ้นเพิ่มทุนของผู้ถือหุ้นเดิมของบริษัทดังกล่าวจำนวน 1,200,000 หุ้น
คิดเป็นร้อยละ 20 ของทุนชำระแล้วของบริษัท ภูเก็ต เพนนินซูลา จำกัด ที่ราคาหุ้นละ 116.66
บาท (มูลค่าที่ตราไว้หุ้นละ 100 บาท) คิดเป็นเงินลงทุนทั้งสิ้น จำนวน 140 ล้านบาท
โดยหลังจากบริษัทเข้าถือหุ้นในภูเก็ต เพนนินซูลา ทำให้ภูเก็ต เพนนินซูลา
มีทุนจดทะเบียนชำระแล้วเท่ากับ 600 ล้านบาท โดยมีโครงสร้างผู้ถือหุ้นดังต่อไปนี้ 1)
กลุ่มนางสุธาสินี เสตะพันธุ (กลุ่มผู้ถือหุ้นเดิม) ถือหุ้นร้อยละ 50 2) บริษัท ไมด้า แอสเซ็ท จำกัด
(มหาชน) ถือหุ้น ร้อยละ 30 (ไมด้า แอสเซ็ท และนางสาสินี เสตะพันธุ
ยังมีการร่วมทุนในธุรกิจโรงแรม คือ บริษัท สมุย เพนนินซูลา จำกัด ร่วมกันอีกหนึ่งแห่ง) และ 3)
บริษัท ไมด้า-เมดดาลิสท์ เอ็นเธอร์เทนเมนท์ จำกัด (มหาชน) ถือหุ้นร้อยละ 20

อย่างไรก็ตาม จากกรณีข้อพิพาทกรณี บริษัท สมุย เพนนินซูลา จำกัด ระหว่างไมด้า แอสเซ็ท กับ
คุณสุธาสินี
เสตะพันธุ ในเรื่องเงินให้กู้ยืมระหว่างกัน ซึ่งทั้งบริษัท ไมด้า แอสเซ็ท กับคุณสุธาสินี เสตะพันธุ
เป็นผู้ร่วมทุนในบริษัท ภูเก็ต เพนนินซูลา จำกัด ร่วมกับบริษัท โดยคู่กรณีทั้งสองฝ่ายถือหุ้น
รวมกันประมาณร้อยละ 80 ของบริษัท ภูเก็ต เพนนินซูลา จำกัด ดังนั้น
บริษัทเห็นว่าหากข้อพิพาทดังกล่าว ไม่สามารถหาข้อยุติได้โดยเร็ว
ก็อาจส่งผลกระทบต่อเงินลงทุนของบริษัทได้ บริษัทจึงจัดให้มีประชุมคณะกรรมการบริษัท
และคณะกรรมการตรวจสอบขึ้น เพื่อพิจารณาการคงสถานภาพการถือหุ้นในบริษัท ภูเก็ต เพนนินซูลา
จำกัด และจากมติที่ประชุมคณะกรรมการตรวจสอบของบริษัทครั้งที่ 7/2550 เมื่อวันที่ 9 พฤศจิกายน
2550 และมติที่ประชุมคณะกรรมการบริษัทครั้งที่ 12/2550 เมื่อวันที่ 9 พฤศจิกายน 2550
ที่ประชุมได้มติเป็นเอกฉันท์ให้ขายหุ้นที่ร่วมลงทุนใน บริษัท ภูเก็ต เพนนินซูลา จำกัด
ออกโดยจะต้องดำเนินการให้เป็นไปตามข้อกำหนดในสัญญาและไม่ทำให้บริษัทได้รับความเสียหาย
และมอบหมายให้ นายกมล เอี้ยวศิวิกูล ประธานกรรมการ เป็นผู้พิจารณา เจรจา
หลักเกณฑ์และเงื่อนไขการขายหุ้นทั้งหมด โดยต้องนำเสนอต่อคณะกรรมการตรวจสอบ
และคณะกรรมการบริษัท เพื่อพิจารณาอนุมัติ และจะทำการเปิดเผยผ่านตลาดหลักทรัพย์ฯ
ก่อนการดำเนินการต่อไป อย่างไรก็ดี
ในช่วงระหว่างรอการขายเงินลงทุนออกในระหว่างที่โรงแรมยังมิได้เปิดดำเนินการอย่างเป็นทางการนั้น
อาจส่งกระทบต่อการลดลงของมูลค่าเงินลงทุนในบริษัทภูเก็ต เพนนินซูลา จำกัด

6. ความเสี่ยงจากการให้เงินกู้ยืมกับบุคคลที่เกี่ยวข้องกัน

ในช่วงที่ผ่านมา บริษัทได้มีการนำเงินสภาพคล่องส่วนเกินปล่อยกู้ให้กับบุคคลที่เกี่ยวข้องกัน
เพื่อหาผลประโยชน์ที่เหนือกว่าดอกเบี้ยเงินฝากปกติให้กับบริษัท โดยในปี 2550
บริษัทมีเงินกู้ให้กับบุคคลเป็นจำนวนทั้งสิ้น 50 ล้านบาท ซึ่งเกิดจากการปล่อยกู้กับคุณอัครเทพ
โกโรวารา จำนวน 30 ล้านบาท ในอัตราดอกเบี้ยร้อยละ 15 ต่อปี
โดยมีบุคคลค้ำประกันและมีโฉนดที่ดินเป็นหลักประกันซึ่งมีกำหนดชำระคืนในเดือน มีนาคม 2551
และปล่อยกู้กับคุณสุธาสินี เสตะพันธุ อีกจำนวน 20 ล้านบาท ในอัตราดอกเบี้ยร้อยละ 15 ต่อปี
โดยมีหุ้นของบริษัท ภูเก็ต เพนนินซูลา จำกัด เป็นหลักประกัน ซึ่งมีกำหนดชำระคืนในเดือน มีนาคม
2551

จากการให้เงินกู้ยืมกับบุคคล ดังกล่าว บริษัทอาจมีความเสี่ยงจากการไม่ได้รับเงินต้นหรือดอกเบี้ยคืน
หรือได้รับเงินต้นหรือดอกเบี้ยคืนล่าช้า อย่างไรก็ตาม
การปล่อยกู้ดังกล่าวทุกรายการผ่านการพิจารณาของคณะกรรมการตรวจสอบ
และคณะกรรมการบริษัทก่อนการอนุมัติให้กู้ยืมทุกครั้ง
รวมทั้งมีการขอหลักทรัพย์และ/หรือบุคคลค้ำประกันสำหรับเงินให้กู้ทุกๆ รายการ
ซึ่งสามารถลดความเสี่ยงในเรื่องดังกล่าวได้

7. ความเสี่ยงจากการผันผวนของอัตราแลกเปลี่ยนเงินตราต่างประเทศ

บริษัทจำหน่ายสินค้าเกือบทั้งหมดไปยังตัวแทนจำหน่ายสินค้าในต่างประเทศ
ทำให้มีรายได้เป็นเงินตราต่างประเทศส่วนใหญ่ในรูปเงินสกุลดอลลาร์สหรัฐ จึงอาจพิจารณาได้ว่า
บริษัทมีความเสี่ยงจากความผวนผันของอัตราแลกเปลี่ยน อย่างไรก็ตาม ในระยะเวลา 3 ปี
ที่ผ่านมา ความผันผวนของอัตราแลกเปลี่ยนอยู่ในขอบเขตที่บริษัทสามารถควบคุมและบริหารจัดการได้
ดังนั้น บริษัทจึงยังมิได้มีการนำเครื่องมือป้องกันความเสี่ยงจากอัตราแลกเปลี่ยนมาใช้แต่อย่างใด

อย่างไรก็ดี บริษัทมีนโยบายติดตามแนวโน้มการเปลี่ยนแปลงของอัตราแลกเปลี่ยนเป็นประจำ
โดยอาศัยจากประสบการณ์ของผู้บริหารและข่าวสารเศรษฐกิจที่เปิดเผยโดยทั่วไป
รวมทั้งมีการวางแผนที่จะนำเครื่องมือทางการเงินมาใช้เพื่อป้องกันความเสี่ยงของการเปลี่ยนแปลงของอัตราแลกเปลี่ยน
เช่น การทำสัญญาแลกเปลี่ยนเงินตราต่างประเทศ หรือการซื้อขายเงินตราต่างประเทศล่วงหน้า
และการเปลี่ยนนโยบายราคาให้มีการขายในรูปสกุลเงินบาทมากขึ้นเป็นต้น
ทั้งนี้บริษัทจะพิจารณาตามความเหมาะสมและความจำเป็น
โดยเปรียบเทียบจากระดับและโอกาสของการเกิดความเสี่ยงดังกล่าวกับค่าใช้จ่ายของการใช้เครื่องมือทางการเงิน